En leketøysmodell av *Il Tempo Gigante*, hovedpersonen Reodor Felgens racerbil i den norske dukkefilmen *Flåklypa Grand Prix* fra 1975.
**Il Tempo Gigante** er en oppdiktet racerbil som ble tegnet av forfatteren og illustratøren Kjell Aukrust, og senere ble kjent fra Ivo Caprinos dukkefilmsuksess *Flåklypa Grand Prix* fra 1975. Bilen ble bygd til filmen av Bjarne Sandemose. I Aukrusts «Flåklypa Tidende»-univers og i animasjonsfilmen er bilen konstruert av hovedpersonen Reodor Felgen, sykkelreparatør og oppfinner, og kjørt av ham i billøpet *Flåklypa Grand Prix*. 

Bilen har masse ekstrautstyr og forskjellige hjemmekonstruerte finesser, eksempelvis to speedometere, der det ene slutter på 250 km/t, og det andre tar over og fortsetter til 400. I filmen blir bilen sabotert av de to hovedrivalene Rudolf Blodstrupmoen og hans synske medhjelper Mysil Bergsprekken. Likevel klarer det lille tafatte pinnsvinet Ludvig å oppdage feilen – en istykker-saget elektrisk fordeler – og holde bilen sammen til løpet er ferdig.

Spesifikasjoner
---------------

Il Tempo Gigante er utstyr med to motorer, en V12-motor fremme som yter 600 kW (800 hk) ved 11 000 omdreininger. En viktig del – og en av Reodor Felgens store oppfinnelser – er superretometerfordeleren, en dings som skal øke karadialeffekten med over 110 %. Den fremre motoren starter i sin tur den bakre turbinmotoren, via den okotogonale forgassertenningen som gir et ekstra spark med rundt 900 kW (1200 hk) ved 18 000 omdreininger. Til sammen er disse garantert til å registrere 5,3 på Richters skala. Spesialutstyr inkluderer radar, trippteller, kompass, barometer, ekkolodd, og to speedometre, forsikte, vindmåler, roterende hydroventiler, samt blodbank med rhesus pluss og minus, samt en skvett blått blod i tilfelle adelige skulle komme i veien.

Modellbilen
-----------

På grunnlag av Aukrusts tegninger konstruerte Ivo Caprinos faste medarbeider Bjarne Sandemose modellbilen som skulle brukes da Aukrusts univers skulle omgjøres til animasjonsfilm. Bilen ble vist frem på NRK i programmet *Lørdagskveld med Erik Bye* den 1. mai 1971. Aukrust og Caprino fortalte da programlederen Erik Bye om både bilen og om dukkene som var laget til det som i 1971 fortsatt var tenkt som en fjernsynsserie.

Fullskalamodellen
-----------------

I forbindelse med dokkefilmen ble det i 1976 bygd en kjørbar versjon av *Il Tempo Gigante* i full størrelse. Den har siden blitt vist som reklame og attraksjon på arrangementer rundt om i Norge. Den «ekte» Il Tempo Gigante, en kjørbar modell av bilen i full størrelse, ble bygget like etter filmens ferdigstillelse. Karosseriet ble bygget av en italiensk karosserimaker – Ermanno Martinuzzi i Caprinos filmstudio på Snarøya. Det tekniske ble utført/bygget av Jan Michelsen, Odd Høie og Svein Martin Pedersen - alle fra et bilverksted i Oslo. Ivo Caprino, Bjarne Sandemose og Charles Patey bidro med mindre detaljer. Bilen startet som flate plater og ble ferdigstilt på tolv måneder. Detaljene er utformet slik at mest mulig skal ligne modellen fra filmen. En Cadillac-ambulanse ble innkjøpt fra Sverige. Chassis med forstilling, V-8-motor på ca. åtte liter og automatkassen ble brukt. Bakakselen kom fra en Dodge «kvarting». Senere, i 1982, ble det innmontert en big block Chevrolet 454 V-8-motor på 7,4 liter. 400 kilowatt (540 hestekrefter) og ble gitt av den østerrikske Formel 1-kjøreren Niki Lauda etter at de møttes på bilutstillingen i Genève, ifølge Remo Caprino. I tillegg kommer en turbinmotor som angivelig skal yte 790 kW (1060 hk), hvilket gir bilen en kombinert ytelse på 1190 kW (1600 hk) og en teoretisk toppfart på 324 km/t. Høyeste målte toppfart er 225 km/t. Turbinmotoren brukes ikke lenger grunnet støy. Bare V8-motoren gir fra seg 120-130 dB.

Akselerasjonen fra 0-100 km/t er på 6 sekunder.

Den er registrert på nummer «BL 50000» i Norge, og er veisikret, men fritatt fra normal periodisk kjøretøykontroll grunnet høyt støynivå. Den første testturen skjedde på Oslo lufthavn, Fornebu nattestid i 1976. Noen toppfart ble ikke målt, da man ikke hadde utstyr til det. Bilens dekk er heller ikke egnet for høye hastigheter.

Bilen har en egenvekt på 1 550 kg og en totalvekt på 1 800 kg, bilen er 665 cm lang og 247 cm bred.

Jan Erik Larssen fra Autofil prøvekjørte bilen i 2002, med svært gode tilbakemeldinger.

Søksmål
-------

Aukruststiftelsen og Hunderfossen familiepark gikk på 2010-tallet til søksmål mot Caprino Filmsenter om rettighetene til Il Tempo Gigante. Saken gjaldt hvorvidt Caprino kunne påberope seg opphavsrett til åndsverk som filmen bygger på, nærmere bestemt til bilen som opprinnelig var tegnet av kunstneren Kjell Aukrust. I november 2017 falt endelig dom i saken, da Høyesterett avgjorde at Caprino Filmsenter ikke hadde opphavsrett til Il Tempo Gigante. Høyesteretts avgjørelse var i tråd med dommen i tingretten, mens lagmannsretten var kommet til det motsatte resultat.

Se også
-------

* Boomerang Rapido (basert på McLaren M8B)

Referanser
----------

1. ↑  Aukrust, Kjell (1975). *Flåklypa tidende. 5. årgang*. Erichsen. ISBN 8254500185.
2. 1 2  «Flåklypa Grand Prix - caprino.no». Arkivert fra originalen 10. august 2020. Besøkt 23. oktober 2020.
3. ↑  «NRK TV - Se Lørdagskveld med Erik Bye» **(norsk)**. 1. mai 1971. Besøkt 2. april 2018.
4. ↑  Brosjyre til souvenirmodell av Il Tempo Gigante, produsert av NORSMACK A/S, 3100 Tønsberg
5. ↑  Broompraten: Fem i verden har kjørt den - her er vårt møte med Il Tempo Gigante!
6. ↑  Østlands-Posten - Il tempo gigante på service i Kroken
7. ↑  BL50000 hos vegvesen.no
8. ↑  Høyesterett Sak nr. 2017/542, sivil sak, anke over dom: Kari og Kjell Aukrust Stiftelse - Aukruststiftelsen og Hunderfossen Familiepark AS mot Caprino Filmsenter AS Arkivert 17. september 2017 hos Wayback Machine.
9. ↑  «Caprino tapte Il Tempo Gigante-striden». *Aftenposten*. 15. november 2017. Besøkt 3. november 2018.

Eksterne lenker
---------------

* (en) Il Tempo Gigante – kategori av bilder, video eller lyd på Commons Rediger på Wikidata
* Fakta om bilen Arkivert 31. januar 2006 hos Wayback Machine.
* Bilder fra byggingen Arkivert 18. oktober 2013 hos Wayback Machine.
* Intervju med mekaniker Bobbo Strand
* Autofil-episode med Il Tempo Gigante
* Flåklypa Grand Prix på marve.itgo.com

| * v
* d
* r
Kjell Aukrust 1920–2002 |
| --- |
| Bøker | *Simen* (1958) **·** *Folk og fe – Flåklypa Tidende* (1959–1994)  **·** *Bror min* (1960) **·** *Bonden* (1964) **·** *Je og 'n Solan* (1966) **·** *Hilsen Solan og Nystumoen* (1973)  **·** *Ludvig* (1977)  **·** *Slipp ham inn!* (1979) **·** *Guttene på broen* (1983) **·** *Gurin med reverompa* (1991) |
| Radio | Edmund Bakkens OL Eventyr (1993) **·** Se Europa etter Edmundmetoden (2005) **·** Edmund Bakkens påskeekspedisjon (2007) **·** Flåklypa radio (2007) |
| Film | *Freske fraspark* (1963) **·** *Flåklypa Grand Prix* (1975) **·** *Solan, Ludvig og Gurin med reverompa* (1998) **·** *Solan og Ludvig – Jul i Flåklypa* (2013) **·** *Solan og Ludvig – Herfra til Flåklypa* (2015) **·** *Månelyst i Flåklypa* (2018) |
| Kortfilm | *Rekorden* (2022) |
| Reklamefilm | Møllers Tran – Flåklypa Edition (2023) |
| Figurer | Reodor Felgen **·** Ludvig **·** Solan Gundersen **·** Ben Redic Fy Fazan **·** Emanuel Desperados **·** Frimand Pløsen **·** Hallstein Bronskimlet d.a.y. **·** Melvind Snerken **·** Myrullbråten **·** Mysil Bergsprekken **·** Rudolf Blodstrupmoen **·** Sindre Piltingsrud **·** Edmund Bakken |
| Il Tempo Gigante **·** Huset Aukrust **·** Arne Steigen **·** Flåklypa **·** Reodors Ballade **·** Flåklypaballetten |